O‘tgan haftada Soliq qo‘mitasining “Ishonch telefonlari” orqali 97 ta murojaat qabul qilindi

O‘zbekiston Respublikasi Davlat soliq qo‘mitasi va hududiy soliq xizmati organlarida faoliyat ko‘rsatayotgan “Ishonch telefon”lari orqali o‘tgan hafta davomida 97 ta, shundan 7 ta yuridik va 90 ta jismoniy shaxsning murojaatlari qabul qilindi, deb xabar beradi qo‘mita matbuot xizmati.

Ushbu murojaatlarning barchasi ro‘yxatga olinib, belgilangan tartibda ijroga qaratilgan.
Davlat soliq xizmati organlari tomonidan amalga oshirilgan soliq nazorati tadbirlari natijalariga ko‘ra, o‘tgan hafta davomida 1538 ta huquqbuzarlik holatlari aniqlangan. O‘tkazilgan profilaktik va tushuntirish ishlari natijasida to‘g‘ri xulosa chiqarib, huquqbuzarlik oqibatlarini bartaraf etgan hamda soliqlar va boshqa majburiy to‘lovlar, shu jumladan, penyalar va boshqa moliyaviy sanksiyalar tarzida davlatga yetkazilgan zararning o‘rnini to‘liq qoplagan 362 nafar tadbirkorlik subyektining mansabdor shaxslari va yakka tartibdagi tadbirkorlar ma’muriy javobgarlikdan ozod etildi.
Amaldagi qonunchilik talablarini qo‘pol ravishda buzib, soliqqa oid huquqbuzarliklar sodir etgan 1176 nafar shaxsga nisbatan 335,1 million so‘m ma’muriy jarima qo‘llanildi.